Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 171/09)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»SZILVÁSVÁRADI PISZTRÁNG«

EU-nr.: PGI-HU-02472 — 4.6.2018

BOB () BGB (X)

1. Betegnelse

»Szilvásváradi pisztráng«

2. Medlemsstat eller tredjeland

Ungarn

3. Beskrivelse af landbrugsproduktet eller fødevaren

3.1. Produkttype

Kategori 1.7: Fisk, bløddyr, skaldyr, ferske, og produkter på basis heraf

3.2. Beskrivelse af produktet med betegnelsen i punkt 1

»Szilvásváradi pisztráng« er en del af arten Salmo trutta morpha fario (bækørred), som er en del af familien Salmonidae. Set ovenfra er dens ryg grågrøn og dens sider gyldengule med mørke og karakteristiske røde pletter med ringe omkring.

»Szilvásváradi pisztráng« markedsføres frisk, når den er 40-45 cm lang og vejer 400-500 gram i renset tilstand. Dens kød er fast og blegt med en svag lyserød nuance, og der er ingen mudrede undertoner i fiskens diskrete smag.

Konsistensen er fast uden fedtaflejringer og er den samme i hele fiskens tværsnit (fra ryg til mave). Den har finere, mere delikate muskelfibre end bækørreder, der opdrættes andre steder.

3.3. Foder (kun for produkter af animalsk oprindelse) og råvarer (kun for forarbejdede produkter)

»Szilvásváradi pisztráng« bliver under opdrættet primært fodret med hormon-, kemikalie- og antibiotikafrit fiskemel samt fiskeolie og de nødvendige vitaminer og sporstoffer og med foder, der produceres økologisk og uden kemikalier eller genetisk modificerede organismer. Det er vigtigt for denne fiskeopdrætsmetode at lade planterne være i kanten af de ørredbassiner, der befinder sig i det geografiske område defineret i punkt 4. Planterne giver fiskene et naturligt fodertilskud (hovedsagelig insekter).

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionsprocessen, dvs. avl, formering, udklækning i yngledam, opdræt af salgbare fisk og fangst heraf skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som den registrerede betegnelse henviser til

—

4. Kort angivelse af det geografiske områdes afgrænsning

Den administrative region Szilvásvárad.

5. Tilknytning til det geografiske område

Tilknytningen mellem »Szilvásváradi pisztráng« og det geografiske område bygger på produktets kvalitet.

Smagen af »Szilvásváradi pisztráng« adskiller sig fra andre lignende fiskearter, og den har også en særlig konsistens. Dens lyserøde kød har en diskret smag uden mudrede undertoner og en fastere struktur og finere muskelfibre end ørred opdrættet andre steder, ligesom kødet heller ikke har nogen fedtaflejringer.

Dalen Szalajka som er hjemsted for opdrættet af »Szilvásváradi pisztráng«, er en kløft i Bükk-bjergene, der ligger 350-400 meter over havets overflade. I dalen løber karstkilderne Szalajka og Szikla. Fiskebassinerne er dannet ved hjælp af vand fra floden Szalajka, som løber gennem dalen og forsyner bassinerne med vand. Kildevandet kommer ned fra 800 meters højde fra Bükk-højsletten gennem karstsystemet, hvor det filtreres naturligt flere gange, før det dukker op som ekstraordinært rent vand af god kvalitet, som forsyner fiskebassinerne. Kildernes vandtemperatur ligger på 11-12 °C året rundt.

Fiskebassinerne ligger lige ved siden af de kilder, der forsyner dem med vand. Kilderne og fiskebassinerne, herunder klækningsanlægget, ligger ca. 200 meter fra hinanden, hvilket er helt enestående i Ungarn. Der er ingen forureningskilder, beboede områder eller opdyrket landbrugsjord mellem kilderne og bassinerne, og vandet når bassinerne som overfladevand. Hele området ligger i nationalparken Bükk.

Det geografiske område har følgende enestående karakteristika:

— Vandtemperaturen i de kilder, der forsyner bassinerne med vand, er konstant både sommer og vinter, hvilket betyder, at der kun er små temperaturudsving i klækningsanlægget og vækstkarrene. Fiskene opdrættes derfor i et stabilt miljø. Det permanent kolde kildevand året rundt og den korte afstand til bassinerne gør, at vandtemperaturen i bassinerne ikke kan stige til over 15 °C selv i vækstperioden om sommeren. Det kolde vand mindsker fiskenes appetit, og de vokser derfor langsommere, hvilket gør deres kød fastere, tættere og mere magert end gennemsnittet. Den konstante tilførsel af frisk kildevand forhindrer en mudret smag i at udvikle sig.

— Den konstante og hurtige strøm af vand sikrer en god iltning, hvilket er afgørende for fiskene. Det deraf øgede stofskifte gavner deres vækst og kvaliteten af deres kød, som bliver fastere med finere muskelfibre.

— Det altid fortræffelige kildevand, der er af drikkevandskvalitet, testes regelmæssigt af et godkendt laboratorium og giver fisken en diskret smag uden mudrede undertoner.

— I det stressfrie miljø undgås kunstige ventilationssystemer og unødig menneskelig tilstedeværelse i og omkring vækstkarrene.

Alle disse faktorer bidrager til »Szilvásváradi pisztráng«'s ensartede vækst og til kødets konsistens og farve, fiskens karakteristiske fasthed og lyserøde farve og fraværet af fedtaflejringer.

Bækørredernes gydebestand i Szilvásvárads ørreddambrug er den samme, som den altid har været og er genetisk ren. Ingen levende fisk af familien Salmonidae fra andre dambrug eller vandmiljøer er nogensinde blevet introduceret til eller opbevaret i ørreddambruget eller floden Szalajka.

Den viden, der er genereret gennem generationer, danner grundlag for høst af æggene på rette tidspunkt, anvendelsen af formeringsmetoder og fjernelsen af underudviklede æg. Ifølge den lokale ekspertise bør fodring af fiskeynglen med foder starte 32-35 dage efter udklækning, da den her er klar til at modtage foderet. Fiskeynglen afviser foderet, hvis fodringer starter senere. Denne metode resulterer i en lav fiskedødelighed og sikrer, at bassinerne forbliver rene, eftersom det foder, der tilføres bassinerne, spises af fiskene, så der ikke efterlades overskydende foder, som forurener vandet.

Denne erfaring og ekspertise hjælper med at sikre, at »Szilvásváradi pisztráng« opdrættes efter kemikalie-, lægemiddel- og stressfrie metoder, fra rogn til fuldvoksen fisk.

»Szilvásváradi pisztráng«'s enestående karakteristika som beskrevet i ovenstående sikres af det drikkevandsegnede kildevand fra karstkilderne og den opbyggede opdrætserfaring.

Fordi den originale genetiske bestand er bevaret intakt, og fiskene nyder høj anseelse i den gastronomiske sfære, blev »Szilvásváradi pisztráng« i 2013 anerkendt som et produkt fra Bükk-nationalparken.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

https://gi.kormany.hu/foldrajzi-arujelzok

(1) EUT L 343 af 14.12.2012, s. 1.